Sögulega lágt raungengi
Raungengi krónu í apríl var nærri sögulegum lægðum miðað við undanfarna áratugi samkvæmt greiningu Íslandsbanka. Íslendingar finna það á eigin skinni nú þegar launin hrökkva mun skemmra en áður til að borga ferðakostnað erlendis eða fyrir innflutta vöru.
Greining Íslandsbanka segir að aðeins í nóvember í fyrra hafi raungengið mælst lægra samkvæmt vísitölu Seðlabankans sem byggi á hlutfallslegu verðlagi á Íslandi og í viðskiptalöndum okkar. Var raungengið á þennan kvarða 69,5 stig í apríl og lækkaði milli mánaða um 10,5%, fyrst og fremst vegna lækkunar á nafngengi krónu. Þá var raungengið í apríl ríflega 28% undir meðaltalsraungengi það sem af er öldinni.
Bent er á í Morgunkorni Íslandsbanka að á meðan kaupmáttur Íslendinga erlendis hafi minnkað hafi kaupmáttur nágrannaþjóða á hérlendri þjónustu og innlendum vörum hækkað mikið undanfarið.
"Á móti kemur að samkeppnisstaða íslenskra fyrirtækja í útflutningsgreinum eða þeim greinum sem keppa við innflutning hefur batnað mikið. Jákvæðum áhrifum þessa á þjóðarbúskapinn eru hins vegar takmörk sett vegna þess hve helstu útflutningsgreinar okkar eru skorðaðar hvað framleiðslugetu varðar. Þannig er hvorki hægt að stórauka fiskútflutning né álframleiðslu þótt lágt raungengi bæti samkeppnisstöðu þessara greina að vissu marki,"segir í Morgunkorni.
Raungengi krónu í apríl var nærri sögulegum lægðum miðað við undanfarna áratugi samkvæmt greiningu Íslandsbanka.
Íslendingar finna það á eigin skinni nú þegar launin hrökkva mun skemmra en áður til að borga ferðakostnað erlendis eða fyrir innflutta vöru.
Aðeins í nóvember í fyrra hafi raungengið mælst lægra samkvæmt vísitölu Seðlabankans sem byggi á hlutfallslegu verðlagi á Íslandi og í viðskiptalöndum okkar.
Á meðan kaupmáttur Íslendinga erlendis hafi minnkað hafi kaupmáttur nágrannaþjóða á hérlendri þjónustu og innlendum vörum hækkað mikið undanfarið.